ราคาทองตลาดโลกร่วง-ต่ำสุดในรอบ 5 ปี
ราคาทองคำตลาดโลกปั่นป่วนร่วมต่ำสุดในรอบ 5 ปี ที่ 1,080 ดอลลาร์สหรัฐ/ออนซ์ ส่วนไทยลงต่ำสุดที่บาทละ 18,100 บาท ต่ำสุดใน 4 เดือน เผยเหตุกองทุนฯระดับโลกทุบหวังกำไร และกังวล‘เฟด’ขึ้นดอกเบี้ย
22 ก.ค. 2558

ผู้สื่อข่าวรายงานว่า ราคาทองคำได้ทรุดลงอย่างหนัก โดยสมาคมทองคำประกาศราคาซื้อขายครั้งที่ 1 เมื่อวันที่ 21 ก.ค. ทอง 96.5% ทองคำแท่งขายออกบาทละ 18,100 บาท รับซื้อคืนบาทละ 18,000 บาท ส่วนทองคำรูปพรรณขายออกบาทละ 18,500 บาท รับซื้อคืนบาทละ 17,737.20 บาท โดยราคาทองคำปรับลง 150 บาท เมื่อเทียบกับช่วงปิดตลาดเมื่อวันที่ 20 ก.ค.ที่ผ่านมา
จากนั้นในช่วงบ่ายประกาศครั้งที่ 2 ขยับขึ้นเล็กน้อย ราคาทองคำปรับขึ้นบาทละ 50 บาท มาอยู่ที่ ราคาทองคำแท่งขายออก 18,050 บาท รับซื้อ 18,150 บาท ราคาทองรูปพรรณ ขายออกที่ 17,782.68 บาท และรับซื้อ 18,550 บาท
นายจิตติ ตั้งสิทธิ์ภักดี นายกสมาคมทองคำ กล่าวว่าวันนี้ราคาทองคำในตลาดโลก ปรับตัวลดลงค่อนข้างมากทำจุดต่ำสุดที่ 1,080 ดอลลาร์สหรัฐ/ออนซ์ ถือว่าต่ำสุดในรอบ 5 ปี ส่วนราคาทองคำแท่งในประเทศไทย 96.5% ปรับลงต่ำสุดในรอบ 4 เดือน อยู่ที่บาทละ 18,100 บาท
 “สาเหตุที่ราคาทองในประเทศปรับตัวลดลงมาไม่มากเมื่อเทียบกับราคาทองคำตลาดโลก เนื่องจากตัวแปรในขณะนี้อยู่ที่ค่าเงินบาทที่อ่อนค่าลงมาอยู่ที่ระดับ 34.50 บาท สำหรับสาเหตุที่ราคาทองคำในตลาดโลกปรับตัวลดลงแรง เป็นผลมาจากกองทุนขนาดใหญ่ที่ลงทุนทองคำ ขายทองคำออกมา เพื่อทุบราคาทองหวังเก็งกำไร”
ประกอบกับตลาดมีความกังวลว่าธนาคารกลางสหรัฐ (เฟด) จะปรับขึ้นอัตราดอกเบี้ย ซึ่งจะมีผลทำให้ค่าเงินดอลลาร์สหรัฐมีโอกาสแข็งค่าขึ้น ทำให้เทขายทองคำออกมา รวมไปถึงตลาดหุ้นก็ได้รับผลกระทบจากความกังวลว่าเฟดจะปรับขึ้นอัตราดอกเบี้ยด้วย อย่างไรก็ดีมองแนวโน้มราคาทองคำในตลาดโลก มีโอกาสปรับลดลงได้อีกแต่อยู่ในกรอบแคบๆ โดยให้กรอบราคาต่ำสุดที่ 1,075 ดอลลาร์สหรัฐ
ก่อนหน้านี้ผู้ประกอบการเหมืองทองคำได้มีการปิดตัวไปถึง 40% แล้ว ทำให้คาดว่าโอกาสที่ราคาทองคำในตลาดโลกถ้าจะปรับลดลงคงอีกไม่มาก เพราะหากปรับลดลงแรงอีก คาดว่าจะมีการทยอยปิดเหมืองทองคำเพิ่มขึ้นอีก เนื่องจากต้นทุนราคาทองคำอยู่ที่ประมาณ 1,100 ดอลลาร์สหรัฐ/ออนซ์ คาดว่าราคาทองคำจากนี้ถ้าจะปรับลดลงก็ไม่น่าจะลงลึก ดังนั้นคำแนะสำหรับผู้จะลงทุนในทองคำในขณะนี้ หากราคาปรับลดลงมา พอเข้าลงทุนได้
ด้านนายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ยังคงแนะนำให้นัก ลงทุนหลีกเลี่ยงการลงทุนในกองทุนทองคำ เนื่องจากราคาทองคำยังมีแนวโน้มที่จะปรับลดลงต่อเนื่อง หากปัจจัยพื้นฐานยังไม่มีการเปลี่ยนแปลง
“ราคาทองคำปรับลดลงในรอบนี้เป็นเพราะค่าเงินเหรียญสหรัฐแข็งค่าขึ้น หลังจากที่ตลาดคลายกังวลกับปัญหาหนี้กรีซ และล่าสุดประธานธนาคารกลางสหรัฐ (เฟด) ยังออกมาย้ำว่าต้องขึ้นดอกเบี้ยภายในปีนี้ ทำให้ทุกคนหันกลับมาให้ความสำคัญกับการขึ้นดอกเบี้ยของเฟดและค่าเงินเหรียญสหรัฐ” นายนาวิน กล่าว
นายนาวิน กล่าวอีกว่า นักวิเคราะห์ประเมินว่า ค่าเงินเหรียญสหรัฐมีแนวโน้มที่จะแข็งค่าต่อเนื่องไปจนถึงสิ้นปีนี้ จึงทำให้ราคาสินค้าโภคภัณฑ์ทุกประเภทปรับลดลง ทั้งทองคำ เงิน และน้ำมัน “ไม่ควรเก็งกำไรทองคำในช่วงนี้ แต่ยังสามารถลงทุนเป็นส่วนหนึ่งของพอร์ตโฟลิโอเพื่อเป็นการกระจายความเสี่ยงได้” นายนาวิน กล่าว 
ขอบคุณที่มา : khaosod